Ghana Mampanyin, Nana Addo Dankwa Akufo-Addo, etwa Aban mu Soɛfo a ɔwɔ Asoɛe a wɔhwɛ Sikasɛm do, Owura Charles Adu Boahen, n’edwuma do Ɔberɛfɛw 14, 2022.
Dwowda, Ɔberɛfɛw 14, 2022 mu na nhwehwɛmu nsɛnkyerɛwfo, Anas Aremeyaw Anas dze bɔtoo abaɛfor ntentankɛse do dɛ no nhwehwɛmu a ɔayɛ ada no edzi dɛ Owura Charles Adu Boahen dze Ɔmampanyin n’Abedziekyir, Okunyin Mahamudu Bawumia, ne dzin repɛ dwɛɛtɛɛ $200,000 dɛ ɔyɛ sika a ɔmampanyin n’Abedziekyir no behia dɛ ɔnye hɔn bedzi ehyia edzi nkitaho afa dwuma a ɔpɛ dɛ obedzi wɔ ɔman no mu no ho. Dawurbɔ yi kyerɛ dɛ Owura Adu Boahen dze kaa ho dɛ Okunyin Bawumia bebisa dwumadzi no dɛ ɔmma n’ebusuafo binom kɔntragye ansaana ɔaboa na ɔataa hɔn ekyir ma oeetum dze hɔn edwuma no aba ɔman no. Dza amandzɛɛbɔ no dze too gua dɛ Owura Adu Boahen kae nye yi:
“Ekyerɛ dɛ ne mbae no akatua? Mekyerɛ dɛ, ɔno (Ɔmampanyin Abedziekyir no) dze, ema bɛyɛ Amɛrika Dɔla 200,000 dɛ ndaase anaa enyisɔ adze kakraabi a, oye.”.
Asɛm yi bɔtɔ gua anapa no na Ɔmampanyin dze too ne Facebook prama do dɛ, “Menya no ntsee dɛ Anas Aremeyaw Anas ne sene bi (dɛ mbrɛ ɔdze abɔto n’abaɛfor nkitahodzi prama do no) a oyi Aban mu Soɛfo a ɔwɔ Asoɛe a ɔhwɛ Sikasɛm do, Owura Charles Adu Boahen, kyerɛ dɛ ɔdze me dzin regye sika efi dwumadzifo binom hɔ. Mebɛpɛ dɛ medze to gua dɛ sɛ dza wɔkyerɛ Soɛfo no ayɛ no wɔ sene no mu dɛmara dze a, onnyi tsena dzibew a ɔwɔ no do. Ɔwɔ dɛ wotu no na wɔ yɛ no ho nhwehwɛmu.”
Ɔmampanyin Abedziekyir dze kaa ho dɛ onnyim nhyiamu anaa sika a wɔreka ho a asɛm dɛ Soɛfo Adu Boahen edzi ho dwuma no ho hwee. Ɔse adze ohia tsitsir wɔ n’abrabɔ mu nye nyimpa enyim enyidzi a ɔwɔ, na ɔmma kwan ma obiara mmfa prɔwee nnhu ne dzin ho fi.
Ɔdze iyi too gua no, enndzi dɔnhwer mpo na krataa fi Ɔmampanyin n’atsenae baa dɛ Ɔmampanyin etwa Owura Charles Adu Boahen no dwumadzi dɛ Aban mu Soɛfo a ɔwɔ Asoɛe a ɔhwɛ Sikasɛm do. Krataa no mu nsɛm no nye yi:
“ƆMAMPANYIN NANA AKUFO-ADDO APAM CHARLES ADU BOAHEN
Ɔmampanyin, Nana Addo Dankwa Akufo-Addo, etwa Aban mu Soɛfo a ɔwɔ Asoɛe a ɔhwɛ Sikasɛm do, Owura Charles Adu Boahen, no dwumadzi mu a ɔka adze seseiara.
Onyaa sombo a wɔdze abɔ Ɔsoɛfo no wɔ oyikyerɛ, “Galamsey Economy” mu no ekyir no, Ɔmampanyin no nye Owura Adu Boahen kasae. Iyi ekyir na osii egyinae no dɛ Ibotwa no dwumadzi do, na ɔdze n’sɛm no ama Afonmuhyɛ na Prɔwee ho Sombobɔnyi (Special Prosecutor) no ma ɔaayɛ ho nhwehwɛmu.
Ɔmampanyin no daa Owura Adu Boahen ase wɔ edwumadzen ɔayɛ asom n’anan fi ber wɔpaw no wɔ afe 2017 mu, na ɔdze n’adwenhwehwɛ maa no dɛ onsi no yie wɔ ne ndaamba dwumadzi mu.”
Nkitahodzi ho Kwankyerɛfo a ɔwɔ Ɔmampanyin n’atsenae, Owura Eugene Arhin na ne dabaa da krataa yi ase.
